**Ivan Kolenič** (\* 22. január 1965, Zvolen) je slovenský spisovateľ, básnik, výtvarník.

Životopis
---------

Detstvo prežil v Topoľčiankach, kde jeho otec pracoval ako lesný inžinier. Keď mal štrnásť rokov, rodina sa presťahovala do bratislavskej časti Karlova Ves. Študoval na Strednej umeleckopriemyselnej škole, odbor sochárstvo-drevorezba, ale sochárstvu sa nikdy nevenoval. Po maturite vystriedal niekoľko zamestnaní; pracoval ako robotník na archeologických vykopávkach, skladník v Univerzitnej knižnici, technik vo Výskumnom ústave vodného hospodárstva, vychovávateľ na internáte a výtvarný lektor. Spomienky na toto obdobie opísal v poviedke *Generácia (Krajšie ako hriech).* Spriatelil sa s významnými spisovateľmi, tí ho akceptovali, a stal sa výraznou postavou bohémskej Bratislavy. V roku 1986 mu bez časopiseckej prípravy vyšiel debut *Prinesené búrkou*, ktorý vyvolal pozornosť a diskusiu (*Legitimita zážitku*, Romboid 5, 1988). Po novembri 1989 krátko pracoval ako redaktor *Kultúrneho života*, odvtedy sa literatúre venuje profesionálne. Za knihu próz *Morálne Pohodlie* mu bola v roku 2013 udelená Cena ministra kultúry SR za prínos v slovenskej literatúre. V roku 2021 cenu oficiálne vrátil. Svoje rozhodnutie vysvetlil v liste adresovanom ministerstvu: "Prijatie akéhokoľvek štátneho ocenenia odporuje myšlienkam, ktoré som sa pokúšal vo svojom diele vyjadriť a odovzdať. Ospravedlňujem sa čitateľom mojich kníh." V posledných rokoch sa zaoberal maľbou v ateliéri na Záhorí, kde vytvoril kolekciu olejomalieb, inšpirovanú Novým zákonom. Tieto diela sú nateraz nedostupné, pretože Kolenič "komunikuje len veľmi neochotne a novinárom odmieta poskytovať rozhovory" (*Kto sa chce vzoprieť, je blázon*, literat.sk, 05. apríl 2021).

Tvorba
------

Koleničova tvorba sa dá nazvať vzburou proti literárnym kánonom fungujúcim počas Husákovho socializmu. V zásade sa Kolenič priblížil predvoju postmoderny už v polovici 80. rokov 20. storočia, pričom vychádzal z Beat generation a pridal svoju osobnú razantnú revolúciu v zobrazovaní pravdy o živote. Protichodnosť či bipolarita štýlov vyjadrenia, na jednej strane senzibilita a imaginatívnosť, na druhej dekadencia a rozviazanie agresívnych inštinktov ukazujú smerom k vyjadreniu postmodernistického životného pocitu. Ivan Kolenič je známy svojou provokatívnou a dekadentnou poetikou. Je považovaný za kontroverzného tvorcu, pretože jeho diela vyvolávajú rozporuplné reakcie medzi kritikmi a čitateľmi. Niektorí ho uznávajú za originálneho a senzitívneho autora, ktorý sa vzoprel literárnym kánonom a vyjadril novú citlivosť a spontánnosť svojej generácie. Iní ho zavrhujú za pózovitosť, manierizmus, ornamentálnosť a šokovanie za každú cenu. Koleničova tvorba sa vyznačuje zobrazovaním prekračovania zákazov a porušovania pravidiel, telesnosti a erotizmu, úpadku a depresie, ale aj hľadaním ideálu čistej lásky a dotyku s posvätnom. Jeho knihy boli recenzované mnohými literárnymi kritikmi a odborníkmi, ktorí ocenili jeho kreatívnu invenciu, jazykovú virtuozitu, humor a iróniu, ale aj schopnosť zachytiť atmosféru doby a problémy ľudskej existencie.

Dielo
-----

### Poézia

* 1986: *Prinesené búrkou*
* 1990: *Rock and roll*
* 1991: *Pôvabné hry aristokracie*
* 1993: *Slasti anarchie*
* 1994: *Korienky neviditeľnosti*
* 1997: *Nespíš a nežne zapieraš*
* 2003: *Na výslní*
* 2004: *Putovný blázinec*
* 2007: *Zuzana povedala*

### Próza

* 1992: *Mlčať*
* 1993: *Porušenie raja*
* 1996: *Ako z cigariet dym*
* 1999: *Jeden úsmev stačí*
* 2004: *Daj zbohom básneniu*
* 2005: *Nožnice*
* 2013: *Morálne pohodlie*
* 2014: *Až do nirvány*
* 2015: *Krajšie ako hriech*
* 2020: *Rozptylové lúky*

Ocenenia
--------

* Prémia Literárneho fondu za rok 2004 za básnickú zbierku Putovný blázinec

Referencie
----------

1. ↑  KRŠÁKOVÁ, Dana. *Ivan Kolenič - komplexná charakteristika* [online]. Literárne informačné centrum Bratislava, [cit. 2022-02-06]. Dostupné online.
2. ↑   *Ivan Kolenič: Diela v slovenčine* [online]. Literárne informačné centrum Bratislava, [cit. 2022-02-06]. Dostupné online.
3. ↑  KRŠÁKOVÁ, Dana. *Ivan Kolenič - životopis* [online]. databazeknih.cz, [cit. 2022-02-08]. Dostupné online.
4. ↑  TARAGEL, Dušan. *Kolenič Ivan: Rozptylové lúky* [online]. literat.sk, 2021-04-05, [cit. 2022-02-07]. Dostupné online.
5. ↑  Dana Kršáková. *Ivan Kolenič* [online]. databazeknih.cz, [cit. 2018-05-13]. Dostupné online.

Externé odkazy
--------------

* Litcentrum audio-video

Autoritné údaje: * ISNI: 0000000109596515
* LCCN: n93025982
* NK ČR: ola2002151513
* SNK: 150852
* VIAF: 22551332
* Web umenia: 1550930
* WorldCat: lccn-n93025982